b"\n_START_ARTICLE_\nGiovanni Pierluigi da Palestrina\n_START_SECTION_\nBiografija\n_START_PARAGRAPH_\nD\xc5\xbeovanis Pierluid\xc5\xbeis gim\xc4\x97 1525 arba 1526\xc2\xa0m. Palestrinos miestelyje netoli Romos (kita versija\xc2\xa0\xe2\x80\x93 Romoje). Tikras jo vardas n\xc4\x97ra tiksliai nustatytas. Pavard\xc4\x97, jeigu j\xc4\x85 tur\xc4\x97jo, ne\xc5\xbeinoma. Paprastai kompozitorius \xc5\xbeinomas pravarde nuo gimtojo miesto\xc2\xa0\xe2\x80\x93 Palestrina. 1537\xc2\xa0m. jis minimas choro berniuku Romos \xc5\xa0v\xc4\x8d. Marijos Did\xc5\xbeiojoje ba\xc5\xbeny\xc4\x8dioje, kur mok\xc4\x97si muzikos. Jo mokytojais buvo pranc\xc5\xabzai, tuo metu choro vadovai, Robin Allapert ir Fimin Lebel. Ne\xc5\xbeinoma, kada b\xc5\xabsimasis kompozitorius ten atvyko ir kiek prabuvo laiko. 1544\xc2\xa0m. jis u\xc5\xbe\xc4\x97m\xc4\x97 vargonininko viet\xc4\x85 \xc5\xa0v. Agapito ba\xc5\xbeny\xc4\x8dioje Palestrinos mieste. 1547\xc2\xa0m. bir\xc5\xbeelio 12 d. ved\xc4\x97 vietin\xc4\x99 mergin\xc4\x85 Lucrezia Gori, su kuria gyvenimo metu susilauk\xc4\x97 3 s\xc5\xabn\xc5\xb3: Rodolfo (1549), Angelo (1552) ir Iginio (1558). 1551\xc2\xa0m. kompozitorius i\xc5\xa1 Palestrinos buvo i\xc5\xa1kviestas dainuoti ir b\xc5\xabti choro vadovu D\xc5\xbeulijos kapeloje (Cappella Giulia) \xc5\xa0v. Petro bazilikoje. I\xc5\xa1 prad\xc5\xbei\xc5\xb3 mok\xc4\x97 berniuk\xc5\xb3 chor\xc4\x85 dainuoti. 1553\xc2\xa0m. buvo pakeltas \xc4\xaf kapelmeisterius. 1554\xc2\xa0m. i\xc5\xa1leisti pirmi Palestrinos k\xc5\xabriniai\xc2\xa0\xe2\x80\x93 tomas mi\xc5\xa1i\xc5\xb3, dedikuot\xc5\xb3 popie\xc5\xbeiui Julijui III-ajam. Gali b\xc5\xabti, kad popie\xc5\xbeius ir kompozitorius tur\xc4\x97jo ry\xc5\xa1i\xc5\xb3, nes Julijus III-asis vienu metu buvo Palestrinos miesto vyskupu. 1555 m. pasirod\xc4\x97 pirmas Palestrinos madrigal\xc5\xb3 leidimas._NEWLINE_1555\xc2\xa0m. saus\xc4\xaf Palestrina prad\xc4\x97jo dainuoti Siksto koply\xc4\x8dios chore. Gali b\xc5\xabti, kad tuo pasir\xc5\xabpino popie\xc5\xbeius Julijus III-asis, nes Palestrina buvo ved\xc4\x99s ir negal\xc4\x97jo pagal taisykles dainuoti Siksto koply\xc4\x8dioje. Be to, skiriant \xc4\xaf \xc5\xa1\xc4\xaf post\xc4\x85, nebuvo atsiklausta kit\xc5\xb3 chorist\xc5\xb3 nuomon\xc4\x97s. 1555\xc2\xa0m. kov\xc4\x85 mir\xc4\x97 Julijus III-asis, o sekantis popie\xc5\xbeius Marcelis II-asis mir\xc4\x97 po dar trij\xc5\xb3 savai\xc4\x8di\xc5\xb3 (popie\xc5\xbeius, kurio vardu pavadintas Palestrinos garsiausias k\xc5\xabrinys \xe2\x80\x93 \xe2\x80\x9ePopie\xc5\xbeiaus Marcelio mi\xc5\xa1ios\xe2\x80\x9c). Po to vald\xc4\x99s popie\xc5\xbeius Paulius IV-asis atnaujino taisykl\xc4\x99, kad Siksto koply\xc4\x8dioje negali dainuoti ved\xc4\x99 vyrai ir Palestrina, kartu su dviem kitais giedotojais, buvo atleistas i\xc5\xa1 pareig\xc5\xb3, skiriant jam menk\xc4\x85 pensij\xc4\x85. 1555\xc2\xa0m. spalio 1 d. Palestrina prad\xc4\x97jo dirbti Laterano \xc5\xa0v. Jono  bazilikoje kapelmeisteriu. 1560\xc2\xa0m. jis nesutar\xc4\x97 su ba\xc5\xbeny\xc4\x8dios vadovybe d\xc4\x97l u\xc5\xbemokes\xc4\x8dio ir 1561\xc2\xa0m. prad\xc4\x97jo dirbti analogi\xc5\xa1kame poste \xc5\xa0v\xc4\x8d. Marijos Did\xc5\xbeiojoje ba\xc5\xbeny\xc4\x8dioje. 1563\xc2\xa0m. pasirod\xc4\x97 pirmoji i\xc5\xa1leista Palestrinos motet\xc5\xb3 knyga. 1564\xc2\xa0m. vasar\xc4\x85 jis dirbo kardinolui Ipolitui II d\xe2\x80\x99Est\xc4\x97, koordinavo muzikinius renginius Vila d'Est\xc4\x97 Tivolyje._NEWLINE_1566\xc2\xa0m. Palestrina paliko \xc5\xa0v\xc4\x8d. Marijos Did\xc5\xbei\xc4\x85j\xc4\x85 ba\xc5\xbeny\xc4\x8di\xc4\x85 ir \xc4\xafsidarbino Seminario Romano seminarijoje, kurioje mok\xc4\x97si jo s\xc5\xabn\xc5\xabs. Joje kompozitorius dirbo iki 1571\xc2\xa0m. Tarpais dirbdavo kardinolui Ipolitui II d\xe2\x80\x99Est\xc4\x97. 1568\xc2\xa0m. jam imperatorius Maksimilijonas II-asis pasi\xc5\xabl\xc4\x97 presti\xc5\xbein\xc4\xaf kapelmeisterio post\xc4\x85 Vienoje, bet buvo nesutarta d\xc4\x97l atlygio. Ma\xc5\xbedaug tuo metu Palestrina prad\xc4\x97jo palaikyti ry\xc5\xa1ius su Mantujos hercogu Giuljelmu I Gonzaga. Susira\xc5\xa1in\xc4\x97jimo metu i\xc5\xa1liko vieninteliai Palestrinos lai\xc5\xa1kai. Kompozitorius pasira\xc5\xa1in\xc4\x97jo Giovanni Petraloysio ir tik viena kart\xc4\x85 Palestrina. Kompozitorius suk\xc5\xabr\xc4\x97 kelet\xc4\x85 mi\xc5\xa1i\xc5\xb3 hercogo koply\xc4\x8dios chorui. 1571\xc2\xa0m. Palestrina v\xc4\x97l tapo D\xc5\xbeulijos kapelos vadovu \xc5\xa0v. Petro bazilikoje. 1572\xc2\xa0m. maro metu Palestrina neteko brolio Silos ir s\xc5\xabnaus Rodolfo. Kitas s\xc5\xabnus And\xc5\xbeelas mir\xc4\x97 sekan\xc4\x8dio maro metu 1572\xc2\xa0m. Toks pat likimas i\xc5\xa1tiko kompozitoriaus \xc5\xbemon\xc4\x85 1580\xc2\xa0m. Po jos mirties Palestrina buvo prad\xc4\x97j\xc4\x99s ruo\xc5\xa1tis tapti dvasininku, ta\xc4\x8diau persigalvojo ir 1581\xc2\xa0m. ved\xc4\x97 antr\xc4\x85 kart\xc4\x85. Antr\xc4\x85ja \xc5\xbemona buvo pasiturinti na\xc5\xa1l\xc4\x97 Virgina Dormoli. \xc5\xa0iuo laikotarpiu Palestrina prad\xc4\x97jo da\xc5\xbeniau publikuoti savo k\xc5\xabrinius. Taip pat ra\xc5\xa1\xc4\x97 muzik\xc4\x85 kitoms Romos ba\xc5\xbeny\xc4\x8dioms. Tur\xc4\x97jo pasi\xc5\xablym\xc5\xb3 ir galimybi\xc5\xb3 kraustytis dirbti atgal \xc4\xaf \xc5\xa0v\xc4\x8d. Marijos Did\xc5\xbei\xc4\x85j\xc4\x85 ba\xc5\xbeny\xc4\x8di\xc4\x85, \xc4\xaf Mantuj\xc4\x85, Palestrinos miesto katedr\xc4\x85. Kompozitorius mir\xc4\x97 1594\xc2\xa0m. vasario 2 d. nuo pleurito. Palaidotas Naujojoje koply\xc4\x8dioje Senojoje \xc5\xa0v. Petro bazilikoje. Antkapio inskripcijoje vadinamas muzikos princu (Joannes Petrus Alyiius Praenstinus Muzisae Princeps).\n_START_SECTION_\nPopie\xc5\xbeiaus Marcelio mi\xc5\xa1ios\n_START_PARAGRAPH_\n\xe2\x80\x9ePopie\xc5\xbeiaus Marcelio mi\xc5\xa1ios\xe2\x80\x9c (Missa Papae Marcelli) \xc4\xafvardijamos garsiausiu Palestrinos k\xc5\xabriniu. I\xc5\xa1 ankstyvosios Europos ir renesanso muzikos yra vienas i\xc5\xa1 da\xc5\xbeniausiai atliekam\xc5\xb3 k\xc5\xabrini\xc5\xb3. Mi\xc5\xa1i\xc5\xb3 suk\xc5\xabrimo legenda siejama su Palestrinos, kaip \xe2\x80\x9eba\xc5\xbenytin\xc4\x97s muzikos i\xc5\xa1gelb\xc4\x97tojo\xe2\x80\x9c, vardu. Po Palestrinos mirties prad\xc4\x97jo sklisti gandai, es\xc4\x85 jis i\xc5\xa1gelb\xc4\x97jo polifonin\xc4\x99 muzik\xc4\x85 nuo pa\xc5\xa1alinimo i\xc5\xa1 ba\xc5\xbeny\xc4\x8di\xc5\xb3. \xc5\xa0i\xc4\x85 legend\xc4\x85 \xc4\xaftvirtino Agostino Agazzari 1607 m. traktate. Es\xc4\x85 Tridento susirinkime buvo svarstoma kontrreformacin\xc4\x97 katalik\xc5\xb3 ba\xc5\xbeny\xc4\x8dios politika ir buvo pasi\xc5\xablyta u\xc5\xbedrausti atlikti polifoninius k\xc5\xabrinius ba\xc5\xbeny\xc4\x8diose, nes \xc5\xa1ie, savo sud\xc4\x97tingumu, yra nesuprantami eiliniams tikintiesiems ir tik atitolina juos nuo tik\xc4\x97jimo. Taip pat, liturginiai tekstai es\xc4\x85 sunkiai arba visai nepritaikomi prie polifonini\xc5\xb3 k\xc5\xabrini\xc5\xb3 ir sudaro neri\xc5\xa1li\xc5\xb3 bals\xc5\xb3 skambes\xc4\xaf. Buvo si\xc5\xabloma ba\xc5\xbeny\xc4\x8diose palikti giedoti paprastas, homofonin\xc4\x97s melodijos dainas. _NEWLINE_Polifonin\xc4\x97s muzikos gerb\xc4\x97jai, tarp kuri\xc5\xb3 kardinolas Carlo Borromeo, papra\xc5\xa1\xc4\x97 Palestrinos, kad jis pateikt\xc5\xb3 tris k\xc5\xabrinius, kurie geriausiai gal\xc4\x97t\xc5\xb3 parodyti polifonin\xc4\x97s muzikos tinkamum\xc4\x85. \xe2\x80\x9ePopie\xc5\xbeiaus Marcelio mi\xc5\xa1ias\xe2\x80\x9c kardinolai i\xc5\xa1rinko geriausiu k\xc5\xabriniu ir jos \xc4\xaftikino Tridento susirinkimo dalyvius polifonin\xc4\x97s muzikos verte. I\xc5\xa1 tikro Tridento susirinkimo dokumentuose \xc5\xa1ios mi\xc5\xa1ios niekur neminimos ir yra sp\xc4\x97jim\xc5\xb3, kad jos galb\xc5\xabt visai nebuvo klausomos susirinkime, o dalyviai ne vien i\xc5\xa1 Palestrinos mi\xc5\xa1i\xc5\xb3 gal\xc4\x97jo susidaryti nuomon\xc4\x99 apie polifonin\xc4\x97s muzikos reikalingum\xc4\x85. _NEWLINE_Mi\xc5\xa1ios pirm\xc4\x85kart publikuotos 1567 m., t. y. 4 metai po Tridento susirinkimo. Pats popie\xc5\xbeius Marcelis II mir\xc4\x97 1555 m. Pagal stilistinius ir kompozicinius mi\xc5\xa1i\xc5\xb3 bruo\xc5\xbeus, manoma, kad jos sukurtos iki 1562 m. ir tikriausiais visgi tur\xc4\x97jo ry\xc5\xa1\xc4\xaf su Tridento susirinkimu. Gali b\xc5\xabti, kad mi\xc5\xa1ios i\xc5\xa1ties sukurtos 1556 m. i\xc5\xa1kart po popie\xc5\xbeiaus Marcelio II mirties. Skirtingai nuo susirinkime i\xc5\xa1kelt\xc5\xb3 polifonin\xc4\x97s muzikos tr\xc5\xabkum\xc5\xb3, Palestrinos k\xc5\xabryba buvo ai\xc5\xa1ki, \xc5\xbeod\xc5\xbeiai i\xc5\xa1d\xc4\x97styti suprantamai. Legend\xc4\x85 apie polifonin\xc4\x97s muzikos \xe2\x80\x9ei\xc5\xa1gelb\xc4\x97jim\xc4\x85\xe2\x80\x9c dar labiau \xc4\xaftvirtino XIX a. katalik\xc5\xb3 dvasininkas, vienas \xc4\xaftakingiausi\xc5\xb3 Palestrinos k\xc5\xabrybos tyrin\xc4\x97toj\xc5\xb3 Giuseppe Baini. Mi\xc5\xa1i\xc5\xb3 kai kurias kompozicines ypatybes galima paai\xc5\xa1kinti tuo, kad jos nebuvo paremtos parodija, t. y. anks\xc4\x8diau para\xc5\xa1ytu paprastesn\xc4\x97s formos k\xc5\xabriniu ar kito kompozitoriaus mi\xc5\xa1iomis, o buvo sukurtos visi\xc5\xa1kai naujai._NEWLINE_\xe2\x80\x9ePopie\xc5\xbeiaus Marcelio mi\xc5\xa1ios\xe2\x80\x9c yra \xc5\xa1e\xc5\xa1i\xc5\xb3 bals\xc5\xb3, ta\xc4\x8diau kelet\xc4\x85 am\xc5\xbei\xc5\xb3 po to jos buvo atliekamos i\xc5\xa1kreipta forma. Prie to prisid\xc4\x97jo apie 1590 m. neautorizuotas mi\xc5\xa1i\xc5\xb3 leidimas, kuriame buvo nurodyti 4 balsai. Dar labiau \xc5\xa1\xc4\xaf mi\xc5\xa1i\xc5\xb3 i\xc5\xa1d\xc4\x97stym\xc4\x85 \xc4\xaftvirtino 1619 m. i\xc5\xa1leistas populiarus keturi\xc5\xb3 bals\xc5\xb3 Giovanni Francesco Arenio variantas. 1609 m. Francesco Soriano i\xc5\xa1leido ma\xc5\xbeiau \xc5\xbeinom\xc4\x85 a\xc5\xa1tuoni\xc5\xb3 bals\xc5\xb3 mi\xc5\xa1i\xc5\xb3 variant\xc4\x85. Arenio ir Soriano abu buvo Palestrinos pasek\xc4\x97jai. 1917 m. vokie\xc4\x8di\xc5\xb3 kompozitorius Hans Erich Pfitzner paskyr\xc4\x97 oper\xc4\x85 \xe2\x80\x9ePalestrina\xe2\x80\x9c vien mi\xc5\xa1i\xc5\xb3 suk\xc5\xabrimo legendai apdainuoti."